text: Der bliver kæmpet til det sidste
  03 december 2015 kl. 12.07
  EU-afstemningen er i fuld gang, og Ellen Trane Nørby bruger dagen på at snakke med de vælgere, der endnu ikke har stemt. 
  Valgstederne lukker kl.20 torsdag aften, og Ellen Trane Nørby bruger hele dagen på at overbevise folk på gågaden i Sønderborg om at stemme ja.
  - Der er stadig mange, der ikke har bestemt sig. Jeg synes, det er vigtigt, at Danmark stadig er medlem af Europol, og derfor kæmper vi også videre idag, siger Ellen Trane Nørby, Venstre.
  Og hun tror på, at hun kan overbevise vælgerne i Syd- og Sønderjylland.
  - Vi er midt i et grænseland, hvor vi samarbejder og samhandler med tyskerne på daglig basis. Og derfor er det jo også vigtigt, det er de samme regler, der gælder for vores virksomheder syd og nord for grænsen, siger Ellen Trane Nørby.
  
  
  